讀漢書
作者：白居易
朝代：唐

paragraphs: 禾黍與稂莠，雨來同日滋。
桃李與荆棘，霜降同夜萎。
草木既區別，榮枯那等夷。
茫茫天地意，無乃太無私。
小人與君子，用置各有宜。
奈何西漢末，忠邪竝信之。
不然盡信忠，早絕邪臣窺。
不然盡信邪，早使忠臣知。
優游兩不斷，盛業日已衰。
痛矣蕭京輩，終令陷禍機。
每讀元成紀，憤憤令人悲。
寄言爲國者，不得學天時。
寄言爲臣者，可以鑒於斯。